Title: Úrad vlády SR
Author: zabkova
Last saved by: agenda0
Company: Úrad vlády Slovenskej republiky

Úrad vlády SR						    Na rokovanie vlády SR
Sekcia hospodárskej politiky					                dňa 2.5.2001
									    K číslu: 2946/2001
									    K bodu: 14

S t a n o v i s k o

k Rozpracovaniu a konkretizácii opatrení na realizáciu koncepčných zámerov a stanovených cieľov „Koncepcie agrárnej a potravinovej politiky v roku 2001 a v rokoch 2002 – 2005“ a „Zelených správ 2000“

I.

Materiál predkladá minister pôdohospodárstva na základe uznesenia vlády SR č. 723/2000.

Podrobnejšie je účel predloženia dokumentu na rokovanie vlády prezentovaný v úvodných odsekoch predkladacej správy: jeho predložením MP SR plní úlohu C.1. uznesenia vlády SR č.723 z 13.9.2000 k návrhu Koncepcie agrárnej a potravinovej politiky do roku 2005 a Koncepcie lesníckej politiky do roku 2005 a úloh B.1.a. uznesení NR SR č. 1152, 1153 a 1154 k „zeleným správam“ 2000.

Hlavnú časť dokumentu tvorí 29 úloh MP SR s medzirezortnou spoluprácou (z toho 20 so splatnosťou v roku 2001). Materiály k nim budú predkladané na prerokovanie vláde SR. Navrhnuté uznesenie vlády SR ich žiada schváliť.

Z dôvodov komplexnosti je v prílohe č. 1 konkretizovaných 54 súvisiacich vnútrorezortných úloh MP SR (z toho 33 na rok 2001), ktoré podľa predloženého návrhu uznesenia vlády SR má vláda vziať na vedomie.

Predložený súbor úloh je otvorený, bude doplnený o rozpracovanie opatrení, ktoré vyplynú z (dopracovávaného návrhu) Koncepcie vodohospodárskej politiky do roku 2005 po jej prijatí vládou SR. Súbor má byť, podľa navrhnutého uznesenia vlády SR, v rokoch 2002 – 2005 každoročne v rámci „zelených správ“ v gescii MP SR aktualizovaný.

II.

Vyhodnotenie medzirezortného pripomienkového konania uvádza vysvetlenia k niektorým vzneseným pripomienkam, ostatné boli akceptované..

III.

Konkretizované úlohy sú v nadväznosti na príslušné uznesenia vlády k vpredu uvádzaným dokumentom stanovené vecne a termínovane, určení sú gestori a spolupráca. Týkajú sa schválených, najmä ekonomických, obchodných, legislatívnych, inštitucionálnych a organizačných opatrení, ako aj opatrení v oblasti štrukturálnej a regionálnej politiky a rozvoja vidieka v odvetviach agropotravinárstva, lesného a vodného hospodárstva v období do vstupu SR do EÚ.

Porada ekonomických ministrov vlády SR 2. 4. 2001 predložený materiál v novom znení zobrala na vedomie a odporučila ho vláde SR prerokovať.

Odporúčame vláde SR prijať navrhnuté uznesenie vlády.

Bratislava 27. 4. 2001